Ime i prezime djeteta: Toma Lukić, 6.b

Škola: OŠ braće Radića Pakrac

Adresa škole: Bolnička ulica 55, 34550 Pakrac

Pogled s vrha

Popeli smo se na Omanovac s puno muke i gunđanja. S vrha smo vidjeli šumu koja se prostirala kao na dlanu. Grane većine stabala bile su gole, a samo ponegdje su izvirivale krošnje vazdazelenog drveća.

Pogled na Pakrac bio je mutan zbog magle koja se prostirala dokle god je pogled sezao. Najviše volim sanjkanje s bratom niz bijelu i zamrznutu stazu koju su planinari pripremili za nas djecu. Razgledavajući uokolo, zapazio sam srnu kako prolazi šumskim puteljkom, a za njom je, šuljajući se, prošla i lisica mašući svojim narančastobijelim pufastim repom. Čuo sam čudne zvukove iz tajanstvene smrekove šume, a zatim sam ponovno usmjerio pogled prema gradu i shvatio da se magla raščistila. Pogled nije mogao biti ljepši. Svaku kuću vidio sam bez problema. Počeo sam sakupljati snijeg i praviti grudu koju sam odlučio baciti prema Pakracu s nadom da će odletjeti što dalje. Međutim, gruda je pala samo nekoliko metara od mene i pritom zatrpala kariranu crvenu kapu dok su plave saonice istovremeno prešle preko nje i pogurale je još dublje u snijeg. Očistio sam kapu od snijega, stavio je na glavu i počeo se spuštati niz padinu. Saonice su jurile kao strijela i odjednom sam se našao ispred grma božikovine. Grm me očarao svojim crvenim bobicama, a bio sam presretan što mi njezino sjajno, ali bodljikavo zeleno lišće nije probilo rukavice. Dva sata prošla su kao u trenu. Djeca tužnih izraza lica napuštala su snježnu padinu.

Svi vole biti na Omanovcu, i stari i mladi. Zato će u mome srcu uvijek biti jedno posebno mjesto - baš za Omanovac.